Urmareste Modifică dimensiunea fontului: Play

Bucureşti, 8 apr /Agerpres/ - Statul român, dar şi societatea în ansamblul său trebuie să găsească soluţii pentru depăşirea marginalizării romilor şi pentru o mai bună integrare a acestora, a declarat preşedintele Klaus Iohannis, vineri, într-un mesaj transmis de Ziua Internaţională a Romilor.



"Ziua Internaţională a Romilor reprezintă şi o oportunitate pentru a privi obiectiv realitatea existenţei de zi de zi a acestei etnii. Calităţile, obiceiurile şi meşteşugurile prin care şi-au câştigat o identitate culturală aparte nu pot să ascundă faptul că romii sunt încă discriminaţi şi compun comunităţi dintre cele mai sărace şi defavorizate. Statul român, dar şi societatea în ansamblul său trebuie să găsească soluţii pentru depăşirea marginalizării şi pentru o mai bună integrare a acestora. În acelaşi timp, educaţia are o importanţă fundamentală pentru împlinirea personală, materială şi spirituală a celor care formează asemenea comunităţi. Pentru îndeplinirea acestor obiective, prin eforturile autorităţilor şi cu angajamentul şi solidaritatea societăţii, doresc ca Ziua Internaţională a Romilor să ne fie moment de inspiraţie şi angajament", a spus Iohannis, în mesaj.



În opinia şefului statului, Ziua Internaţională a Romilor este un moment festiv, un prilej de bucurie atât pentru romi, cât şi pentru cei care, cunoscându-le istoria şi tradiţiile, apreciază contribuţia lor la diversitatea culturală universală.



"În această zi este potrivit să elogiem personalităţile pe care le-a dat comunitatea romă, să aducem un omagiu romilor care au pierit în cele două războaie mondiale ale secolului XX sau au fost victimele Holocaustului. Cu această ocazie, se cuvine să readucem în atenţie pericolul pe care continuă să-l reprezinte ignoranţa, intoleranţa, xenofobia şi rasismul", a arătat şeful statului. AGERPRES/(AS - autor: Florentina Peia, editor: Georgiana Tănăsescu)